SKRIFTLIG FORESPØRGSEL E-3035/02

af Dorette Corbey (PSE) til Rådet

(24. oktober 2002)

Om: Bevarelse af naturen på Malta

Den 31. marts 1978 indledtes tiltrædelsesforhandlingerne med seks kandidatlande Ungarn, Polen, Estland, Den Tjekkiske Republik, Slovenien og Cypern. Den 13. oktober 1999 henstillede Kommissionen til medlemsstaterne at indlede forhandlinger med Rumænien, Den Slovakiske Republik, Letland, Litauen, Bulgarien og Malta. Lovgivning om bevarelse af naturen, såsom direktiverne om vilde fugle og Habitat-direktivet, er medtaget på listen over prioriterede opgaver. EU har helt fra forhandlingernes begyndelse understreget, at der ikke vil blive tale om overgangsforanstaltninger med hensyn til bevarelse af naturen.

For nylig meddeltes det i Times på Malta (22. august 2002), at det var lykkedes Malta at få en aftale i stand med Kommissionen, som garanterer, at traditionen med jagt på og indfangning af sangfugle vil blive opretholdt og støttet.

1. Kan Rådet bekræfte, at der ikke er vedtaget undtagelser eller overgangsforanstaltninger til kandidatlandene vedrørende direktiverne om vilde fugle og Habitat-direktivet?

2. Kan Rådet bekræfte, at der er indgået aftale med Malta, der tillader jagt på og indfangning af sangfugle efter tiltrædelsen?

3. Hvis der er givet undtagelser eller vedtaget overgangsforanstaltninger, hvorledes, hvornår og hvem traf afgørelse herom, og hvorledes og hvornår oplyste Rådet Europa-Parlamentet om denne aftale?

4. Såfremt aftalen er indgået hvilke bestemmelser i direktivet om vilde fugle berøres af de pågældende overgangsforanstaltninger?

5. Kan Rådet bekræfte, at den nøje vil føre kontrol med situationen i kandidatlandene med hensyn til korrekt gennemførelse og effektiv håndhævelse af direktivet om vilde fugle og Habitat-direktivet?

Svar

(18. februar 2003)

Som det ærede parlamentsmedlem vil vide, er tiltrædelsesforhandlingerne vedrørende miljøafsnittet foreløbigt afsluttet inden for rammerne af regeringskonferencerne om tiltrædelse med alle ti Laeken-kandidater (Cypern, Malta, Ungarn, Polen, Slovakiet, Letland, Estland, Litauen, Den Tjekkiske Republik og Slovenien). I denne forbindelse har EU konsekvent understreget, at det er vigtigt, at kandidatlandene på et tidligt tidspunkt tager hensyn til naturbeskyttelseslovgivningen. Endvidere har enhver overgangsperiode, som EU har accepteret på miljøområdet, været i overensstemmelse med EU's generelle holdning, som er, at overgangsforanstaltninger skal være en undtagelse, begrænset i tid og omfang og ledsaget af en plan med klart definerede etaper for anvendelsen. Foranstaltningerne må ikke indebære ændringer i EU's regler eller politikker, være til hinder for, at de virker efter hensigten, eller føre til væsentlig konkurrenceforvridning.

Kandidatlandene er ikke blevet indrømmet nogen undtagelse eller overgangsperiode med hensyn til direktiv 92/43/EØF om bevaring af naturtyper samt vilde dyr og planter.

Med hensyn til direktiv 79/409/EØF om beskyttelse af vilde fugle er Malta kun blevet indrømmet en overgangsperiode med hensyn til dette direktiv for så vidt angår gennemførelsen af artikel 5, litra a) og e), artikel 8, stk. 1, og bilag IV.a). Malta kan derfor indtil den 31. december 2008 gøre brug af traditionelle fælder, de såkaldte klapfælder, på de maltesiske øer for udelukkende at indfange syv finkearter med henblik på at holde fuglene i fangenskab. EU understreger, at de foranstaltninger, der træffes i overgangsperioden, skal være i fuld overensstemmelse med principperne for jagttiden for trækfuglearter som anført i direktivet. Disse principper omfatter økologisk afbalanceret regulering af de pågældende arter, navnlig trækfuglearter, som ikke må jages under deres træk til redebygningsstedet. Ved udløbet af overgangsperioden skal Malta gennemføre direktiv 79/409/EØF fuldt ud.

Ligesom det er tilfældet med de øvrige kandidatlande vil EU nøje følge Malta's fremskridt med hensyn til overtagelsen og gennemførelsen af gældende fællesskabsret.